CELEX: 32015D1937
Language: lv
Date: 2015-10-21 00:00:00
Title: Komisijas Lēmums (ES) 2015/1937 (2015. gada 21. oktobris), ar ko izveido neatkarīgu konsultatīvo Eiropas Fiskālo padomi

28.10.2015   
            
            
               LV
            
            
               Eiropas Savienības Oficiālais Vēstnesis
            
            
               L 282/37
            
         KOMISIJAS LĒMUMS (ES) 2015/1937
   (2015. gada 21. oktobris),
   ar ko izveido neatkarīgu konsultatīvo Eiropas Fiskālo padomi
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   tā kā:
   
               (1)
            
            
               Stabilitātes un izaugsmes pakta mērķis ir budžeta disciplīnas nodrošināšana visā Savienībā; tajā ir paredzēta sistēma pārmērīga valdības budžeta deficīta nepieļaušanai un novēršanai, bet attiecībā uz dalībvalstīm, kuru naudas vienība ir euro, – arī budžeta politikas pastiprināta uzraudzība.
            
         
               (2)
            
            
               Komisijas un Padomes pilnvaras attiecībā uz daudzpusējo uzraudzības sistēmu ir balstītas uz Līgumiem un Savienības sekundārajiem tiesību aktiem.
            
         
               (3)
            
            
               Piecu priekšsēdētāju ziņojumā “Eiropas ekonomiskās un monetārās savienības izveides pabeigšana” ir ierosināts stiprināt pašreizējo ekonomikas pārvaldības sistēmu, izveidojot konsultatīvu Eiropas Fiskālo padomi. Tai padomdevēja statusā būtu jāpalīdz Komisijai veikt tās funkcijas saistībā ar daudzpusējo uzraudzību eurozonā. Tas neskar Komisijas pilnvaras, kas ir noteiktas Līgumā.
            
         
               (4)
            
            
               Fiskālajai padomei būtu jāsniedz Komisijai vērtējums par Savienības fiskālās sistēmas darbības īstenošanu, it īpaši attiecībā uz lēmumu horizontālo konsekvenci un budžeta uzraudzības īstenošanu, īpaši smagas noteikumu pārkāpšanas gadījumiem un par to, cik adekvāts ir faktiskais fiskālais stāvoklis eurozonas un atsevišķu valstu mērogā.
            
         
               (5)
            
            
               Tā kā Stabilitātes un izaugsmes paktā galvenā uzmanība ir pievērsta valstu budžetiem un tas neparedz konkrētu kopīgo fiskālo nostāju, Fiskālajai padomei būtu arī jāveicina labāk informēta diskusija Komisijas ietvaros par budžeta politikas vispārējo ietekmi eurozonas un atsevišķu valstu mērogā, lai izveidotu atbilstošu fiskālo nostāju eurozonai, ievērojot Stabilitātes un izaugsmes pakta noteikumus.
            
         
               (6)
            
            
               Eiropas Fiskālajai padomei savi uzdevumi būtu jāveic un savi atzinumi būtu jāsagatavo patstāvīgi un neatkarīgi no valsts vai Eiropas iestādēm, struktūrām, birojiem un aģentūrām. Tās sekretariātam vajadzētu būt administratīvi piesaistītam Komisijas Ģenerālsekretariātam,
            
         IR NOLĒMUSI ŠĀDI.
   1. pants
   Izveide
   Ar šo izveido neatkarīgu Eiropas Fiskālo padomi (turpmāk – “Fiskālā padome”).
   2. pants
   Misija un uzdevumi
   1.   Fiskālā padome padomdevēja statusā palīdz Komisijai veikt LESD 121., 126. un 136. pantā noteiktās funkcijas attiecībā uz daudzpusējo fiskālo uzraudzību eurozonā.
   2.   Fiskālā padome, īstenojot 1. punktu, veic šādus uzdevumus:
   
               a)
            
            
               Fiskālā padome sniedz Komisijai vērtējumu par Savienības fiskālās sistēmas darbības īstenošanu, it īpaši attiecībā uz lēmumu horizontālo konsekvenci un budžeta uzraudzības īstenošanu, īpaši smagas noteikumu pārkāpšanas gadījumiem un par to, cik adekvāts ir faktiskais fiskālais stāvoklis eurozonas un atsevišķu valstu mērogā. Šādā vērtējumā Fiskālā padome var sniegt arī ierosinājumus par Savienības fiskālās sistēmas turpmāko attīstību;
            
         
               b)
            
            
               Fiskālā padome konsultē Komisiju par visai eurozonai piemērotāko turpmāko fiskālo nostāju, kas balstīta uz ekonomikas novērtējumu. Tā var konsultēt Komisiju par piemērotāko atsevišķas valsts fiskālo nostāju atbilstīgi saviem ieteikumiem par eurozonas kopīgo fiskālo nostāju saskaņā ar Stabilitātes un izaugsmes pakta noteikumiem. Ja Fiskālā padome konstatē riskus, kas apdraud ekonomikas un monetārās savienības pienācīgu darbību, tā savu ieteikumu sniedz kopā ar konkrētiem apsvērumiem par politikas risinājuma variantiem, kas iespējami Stabilitātes un izaugsmes pakta ietvaros;
            
         
               c)
            
            
               Fiskālā padome sadarbojas ar valstu fiskālajām padomēm, kas minētas Padomes Direktīvas 2011/85/ES (1) 6. panta 1. punkta b) apakšpunktā. Fiskālās padomes un valstu fiskālo padomju sadarbības nolūks ir apmainīties ar paraugpraksi un veicināt kopēju izpratni par jautājumiem, kas saistīti ar Savienības fiskālo sistēmu;
            
         
               d)
            
            
               pēc Komisijas priekšsēdētāja lūguma Fiskālā padome sniedz arī iepriekš neplānotus ieteikumus.
            
         3. pants
   Sastāvs
   1.   Fiskālās padomes sastāvu veido priekšsēdētājs un četri dalībnieki.
   2.   Priekšsēdētājs ir atbildīgs par Fiskālajai padomei uzticēto uzdevumu izpildes pārraudzību un tās pienācīgas darbības nodrošināšanu. Priekšsēdētājs sasauc un vada Fiskālās padomes sanāksmes. Priekšsēdētāju un vienu dalībnieku Komisija ieceļ pēc Komisijas priekšsēdētāja priekšlikuma, apspriedusies ar Komisijas priekšsēdētāja vietnieku euro un sociālā dialoga jautājumos un ekonomikas un finanšu, nodokļu un muitas komisāru. Pārējos trīs dalībniekus Komisija ieceļ pēc Komisijas priekšsēdētāja priekšlikuma, apspriedusies ar valstu fiskālajām padomēm, Eiropas Centrālo banku un Eurogrupas jautājumu darba grupu. Attiecībā uz visiem Fiskālās padomes dalībniekiem, tostarp priekšsēdētāju, piemēro iespēju vienlīdzības politiku.
   3.   Fiskālās padomes priekšsēdētājs un katrs dalībnieks ir starptautiskā mērogā atzīts eksperts, kuru izraugās, ņemot vērā nopelnus, prasmes, zināšanas par makroekonomiku un publiskajām finansēm un fiskālajai politikai un budžeta pārvaldībai nozīmīgu pieredzi.
   4.   Fiskālās padomes dalībniekus ieceļ uz trīs gadu termiņu, ko vienreiz var pagarināt.
   5.   Fiskālās padomes priekšsēdētāju un katru dalībnieku ieceļ amatā kā īpašo padomnieku, kura statusu un atalgojumu nosaka saskaņā ar Pārējo darbinieku nodarbināšanas kārtības 5., 123. un 124. pantu.
   6.   Priekšsēdētāja un dalībnieka ceļa un uzturēšanās izdevumus Komisija atlīdzina saskaņā ar spēkā esošajiem Komisijas noteikumiem. Minētos izdevumus atlīdzina pieejamo apropriāciju robežās, kuras piešķir saskaņā ar ikgadējo resursu piešķiršanas procedūru.
   7.   Fiskālajai padomei palīdz sekretariāts, kas sastāv no sekretariāta vadītāja un atbalsta personāla. Sekretariāts administratīvi ir piesaistīts Ģenerālsekretariātam un ir atbildīgs par šādām darbībām:
   
               a)
            
            
               palīdzība Fiskālajai padomei lēmumu pieņemšanas procesā, sagatavojot Fiskālās padomes sēdes, izskatot apspriežamos dokumentus un pārbaudot, vai darbs norit atbilstīgi Fiskālās padomes noteiktajām prioritātēm;
            
         
               b)
            
            
               kvalitatīvs analītisks, statistikas, administratīvs un loģistikas atbalsts Fiskālajai padomei, kas tiek īstenots tās priekšsēdētāja vadībā;
            
         
               c)
            
            
               sadarbība ar valstu fiskālajām padomēm, ciktāl tā nepieciešama, lai atbalstītu Fiskālo padomi 2. pantā noteiktās misijas un uzdevumu izpildē.
            
         8.   Sekretariāta vadītāja funkcijas veic galvenais ekonomikas analītiķis, kura amats izveidots ar Lēmumu C(2015) 2665. Viņa/viņas pienākumos ietilpst arī Fiskālās padomes izveides sagatavošana. Pārējie sekretariāta dalībnieki ir ierēdņi, pagaidu darbinieki, līgumdarbinieki, norīkotie valstu eksperti, kurus izraugās sekretariāta vadītājs, kandidatūras saskaņojot ar Fiskālās padomes priekšsēdētāju. Par sekretariāta darbiniekiem izraugās augsti kvalificētas personas ar pieredzi jomās, kas ir nozīmīgas Fiskālās padomes darbībai, viņus šajā nolūkā ieceļot amatā vai norīkojot sekretariāta rīcībā (mis à disposition).
   4. pants
   Neatkarība
   1.   Veicot savus uzdevumus, Fiskālās padomes dalībnieki rīkojas neatkarīgi un nedz lūdz, nedz pieņem norādījumus no Savienības iestādēm un struktūrām, jebkuras dalībvalsts valdības un citas publiskas vai privātas struktūras vai institūcijas. Sekretariātā strādājošie izpilda vienīgi Fiskālās padomes norādījumus.
   2.   Fiskālās padomes dalībnieki dara zināmu priekšsēdētājam jebkādu eventuālu interešu konfliktu saistībā ar konkrētu novērtējumu vai atzinumu; priekšsēdētājs veic visus nepieciešamos pasākumus un var nolemt, ka attiecīgais dalībnieks nepiedalās attiecīgā novērtējuma vai atzinuma sagatavošanā un pieņemšanā. Attiecībā uz priekšsēdētāju šādus sarežģījumus atrisina ar Fiskālās padomes lēmumu.
   5. pants
   Darbība
   1.   Fiskālā padome pieņem savu ieteikumu vienīgi tad, ja sanāksmē piedalās vismaz trīs dalībnieki, ieskaitot priekšsēdētāju. Fiskālā padome cenšas pieņemt ieteikumu pēc iespējas vienprātīgi. Ja vienprātību panākt nav iespējams, tā lemj ar sanāksmē klātesošo dalībnieku (ieskaitot priekšsēdētāju) vienkāršu balsu vairākumu, neskaitot atturējušos dalībnieku balsis. Ja “par” un “pret” nodoto balsu skaits ir vienāds, izšķiroša ir priekšsēdētāja balss.
   2.   Fiskālā padome izstrādā savu reglamentu.
   3.   Fiskālā padome darbojas saskaņā ar savu reglamentu. Fiskālās padomes sanāksmes nav atklātas plašai sabiedrībai.
   4.   Fiskālā padome un attiecīgie Komisijas dienesti noslēdz nodomu protokolu, kurā tiek noteikta praktiska kārtība attiecībā uz sadarbības jomām un līdzekļiem, tai skaitā piekļuvi nozīmīgai informācijai.
   6. pants
   Pārredzamība
   Fiskālā padome publicē savas darbības gada pārskatu, kas ietver arī kopsavilkumu par Komisijai sniegtajiem ieteikumiem un vērtējumiem.
   7. pants
   Noslēguma noteikumi
   Šis lēmums stājas spēkā 2015. gada 1. novembrī.
   
      Briselē, 2015. gada 21. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  Padomes 2011. gada 8. novembra Direktīva 2011/85/ES par prasībām dalībvalstu budžeta struktūrām (OV L 306, 23.11.2011., 41. lpp.).